EPG บวก 4% รับอานิสงส์บาทอ่อน – ส่งออกฉนวนยางฟื้น โบรกฯแนะ “ซื้อ” เป้า 15.50 บ.
EPG วิ่ง 4% โบรกฯชี้รับผลบวกค่าเงินบาทอ่อน ตัวเลขส่งออกฉนวนยางในสหรัฐฯโต หลังเศรษฐกิจสหรัฐฯฟื้นตัวแรง รวมถึงความต้องการกล่องพลาสติกในประเทศ แนะ “ซื้อเก็งกำไร” ราคาเป้าหมาย 15.50 บ.
5 ก.ค. 2564

ผู้สื่อข่าวรายงานว่าวันนี้ (5 ก.ค.64) ราคาหุ้นบริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG ณ เวลา 11.07 น. อยู่ที่ระดับ 11.70 บาท เพิ่มขึ้น 0.40 บาท หรือ 3.54% โดยทำจุดสูงสุดที่ 11.80 บาท และทำจุดต่ำสุดที่ 11.50 บาท ด้วยมูลค่าการซื้อขาย 241.88 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (5 ก.ค.2564) โดยประเมินต่อหุ้น EPG ว่าได้รับ Sentiment บวกจากค่าเงินบาทที่อ่อนค่า รวมถึงตัวเลขส่งออกรถยนต์ที่ยังเติบโตได้ดี ส่งผลยังธุรกิจฉนวนยางของบริษัทในสหรัฐฯได้รับอานิสงส์จากเศรษฐกิจสหรัฐฯฟื้นตัวแรง
นอกจากนี้ยังมองว่าจากมาตรการคุมเข้มร้านอาหารในขณะนี้คาดเป็นบวกต่อความต้องการใช้กล่องพลาสติกบรรจุอาหาร โดย Forward PE อยู่ 21 เท่า (ต่ำกว่าค่าเฉลี่ยในอดีตที่ 22 เท่า) ยังคงแนะ “เก็งกำไร” ราคาเป้าหมาย 15.50 บาท
ส่วนทางด้านสัญญาณเทคนิควันนี้ให้มุมมองแนวรับอยู่ที่ 11.00 บาท ส่วนแนวต้าน 11.50-12.00 บาท (Stop loss 10.5 บาท)